Drie verkeersbeamptes vas vir korrupsieArgieffoto: Departement van verkeersveiligheid Drie beamptes van die Gautengse verkeerspolisie is Vrydagoggend vir korrupsie in hegtenis geneem. Volgens die provinsie se departement van gemeenskapsveiligheid was die drie beamptes verbonde aan die Langlaagte-verkeersdepartement in Johannesburg. “Die drie is in hegtenis geneem in verband met omkopery ter waarde van nagenoeg R9 000. Die geld is in hul besit gevind nadat die Valke ŉ lokval vir hulle gestel het,” het die departement in ŉ verklaring gesê. Die inhegtenisnemings volg in samewerking met die Gautengse departement van gemeenskapsveiligheid en Padverkeersbestuurskorporasie (RTMC). Sizakele Nkosi-Malobane, LUR vir gemeenskapsveiligheid, het die inhegtenisnemings verwelkom en die rolspelers geprys. “Ek het nog altyd gesê ons sal streng optree teen enige beampte wat onwettige praktyke pleeg. Vandag se inhegtenisnemings sal ŉ streng boodskap uitstuur aan ander beamptes wat hulself aan korrupsie wil skuldig maak,” het Nkosi-Malobane gesê.